  Виталий Пронин Пенальти дыръя чилиецъёслэн вратарьзы Клаудио Браво португалецъёслэсь вань шаръёссэс кутӥз2-тӥ июле тодмо луозы футболэн шудонъя конфедерацилэн кубокез понна нюръяськонын вормисьёс. Россилэн командаез ӵошатсконысь палдӥз ни ке но, бадӟым футбол Россиын азьланьтӥське на.  Толон йылпумъяськизы финалэ но  ӝыны финалэ шедёнъя шудонъёс. Нырысь ик Казань городын пумиськылӥзы Португалиысь но Чилиысь командаос. Шудон кема кыстӥськиз, ватсаса сётэм дыр но вормисьёсты ӧз шарая. Соку кужымзэс эскеризы капка возьмасьёслэсь. Пенальти дыръя Чилиысь вратарь Клаудио Браво портагалецъёслэсь вань шарзэс кутӥз, нош чилиецъёс 3 гол пыртӥзы.Мукетыз шудон ортчиз Сочиын. Отын пумиськылӥзы Германиысь но Мексикаысь командаос. Огъя шудон 4:1 лыдын йылпумъяськиз. Вераны кулэ, ӵапак Мексикаысь команда Россиысь футболистъёсты 2:1 лыдын вормиз вал. Германиысь команда та ӵошатсконэ чылкак выль командаен вуиз. Озьы соослэн валтӥсь тренерзы Йоахим Лёв вуоно арын футболэн шудонъя дуннелэн чемпионатэз азьын эскерон ортчытэ.Кубок понна нюръяськон йылпумъяськоз 2-тӥ июле. Соку ик тодмо луозы 3-тӥ интые потэмъёс: Москваын шудозы Португалиысь но Мексикаысь командаос. Нош 1-тӥ инты понна нюръяськон ортчоз Санкт-Петербург городын, отын шудозы Чилиысь но Германиысь командаос.Футболэн шудонъя бадӟым ужрад Сочи, Казань, Санкт-Петербург но Москва городъёсын нырысьсэ ортче. Пӧртэм странаосысь уно сюрсъёсын вуэм болельщикъёс Россилы синмаськемын: куно пумитаны быгатӥськом, ужрадэз ӟеч ортчытӥськом.Валентина Емельянова   